НЧ “ВЪЗРАЖДАНЕ 1932” ГР. БОЙЧИНОВЦИ

**ОТЧЕТ**

**ЗА ОСЪЩЕСТВЕНИТЕ ДЕЙНОСТИ В ИЗПЪЛНЕНИЕ НА ПРОГРАМАТА ЗА РАБОТА НА НЧ „ВЪЗРАЖДАНЕ 1932” гр. БОЙЧИНОВЦИ ЗА 2023 г.**

**Съгласно чл.26, ал.4 от ЗНЧ**

Уважаеми дами и господа,

Изминалата 2023г., за НЧ „Възраждане1932”, бе година, в която се опитахме да осъществим всичко онова, което бяхме заложили и приели в нашата план-програма. Това е годината, в която читалището се наложи да работи без фиксиран бюджет. Разчитахме на преходният остатък от предходната година и субсидията от републиканския бюджет, чийто размер остана без промяна от 2022година.

Още на първото заседание на читалищното настоятелство, си казахме, че независимо от трудностите , които ни очакват,трябва с максимални усилия да осъществим заложената план-програма за 2023г.Първата ни среща бе с учениците от местното училище във връзка с международния ден за безопасен интернет, който отбелязахме на 10 февруари. Интересна беседа с преподавателите по информатика с много въпроси от страна на учениците. Поради лошо стечение на обстоятелствата обаче, не отбелязахме деня на лозаря, но пък за сметка на това,заедно с училището отбелязахме годишнината от гибелта на Апостола на свободата- Васил Левски. С децата от школата „Сръчни ръчички”посрещнахме подобаващо Баба Марта. Децата закичиха с изработени от тях мартеници граждани и гости на града, в парка пред читалището окичиха и дърво. Самата Баба Марта участваше заедно с тях. Съчетахме в едно концерт по случай националния празник 3ти Март и Денят на любителското художествено творчество. Не пропуснахме и Великденските празници. Отново имаше пъстри лазарки по домовете на гражданите, събраните яйца боядисвахме заедно както винаги до сега.С учениците от началните класове отбелязахме в библиотеката и Международния ден на книгата. В рамките на Майските културни дни отворихме врати за фото изложбата „Из живота на читалището”, която е достъпна и днес. През лятото спазихме традицията за детската филмова ваканция . Коледарите от училището взеха участие и в коледния концерт. На 26 декември, заедно с домакините от летището в село Ерден и с подкрепата но новоучреденото сдружение „Инициатива за развитие и промяна на община Бойчиновци” организирахме весел коледен празник за децата на града. Коледарите коледуваха на летището, домакините бяха подготвили огромна софра с лакомства и напитки за всички деца. Коледен подарък от сдружението беше демонстративен скок с парашут изпълнен от световната шампионка по парашутизъм Ани Стаменова, след което Ангел Стаменов предложи на децата да летят със самолета. Така близо четири часа деца и родители летяха над града. За всички тях това бе един незабравим миг. Впечатляващо бе и участието на Съставът за изворен фолклор „Зеляница”. Участието им в 11-тия фестивал за любители на български народни хора „Пролетно хоро” гр.Велинград – за подкрепа на каузата за възстановяване на „Старото читалище”им донесе грамота за добротворство, награда и от националния фолклорен фестивал „Хорцето на дефилето” гр. Мездра. Диплом , II-ра награда и плакет от XIX фолклорен фестивал „Шопска песен” с. Локорско. Диплом, II-ра награда, плакет, медал и парична награда от участието в международния фестивал „Ехо от Стовци” с. Смоляновци. Диплом и I-во място в надиграването „Кръшна ръченица” на Фестивала „ Черноморски перли България” в гр. Несебър. Участие на фестивалите в Китен и фестивала на „Занаятите и изкуствата” гр. Козлодуй. Не бяха подминати и местните и регионални фестивали, събори и събития, като фестивала „ Голяма Богородица” в с. Лехчево, Фестивалите в с. Рогозен, с. Хайредин и др. Тригласния женски народен хор се представи с нов репертоар за участието им в майските празници на културата „Пролет край Огоста”. След това се заредиха участия в XIII-ти национален Фестивал на любителското творчество „ Пей и танцувай за Бутан”, фолклорния събор в кв. Заножене гр. Вършец, фестивала „Голяма Богородица” с. Лехчево, девети фолклорен фестивал „С Вяра, Надежда и Любов” с. Хайредин, за да завършат годината с Коледния концерт на читалището. В същото време, наша основна задача си остана да търсим и прилагаме в работата си нови иновативни форми отговарящи на съвременните критерии, да надграждаме своите знания и опит, за да можем да бъдем максимално полезни на гражданите от град Бойчиновци, а именно- читалището да остане основен притегателен център с необходимите условия за занимания на деца и ученици в клубове,школи и творчески дейности; да обединява и приобщава хора в активна възраст за по активен социален и културен живот; да съхранява народните традиции, да популяризира фолклорните ценности на народния край.

До колко и по какъв начин сме успяваме да отговорим на предизвикателствата на днешния ден, ще покаже бъдещето, но сме сигурни, че това е пътят, по който трябва да вървим, съобразявайки се с реалностите, с новите условия на живот . Сигурни сме обаче , че независимо от трудностите, нашата работа и дейността ни няма да спре.

**Библиотеката**

Една от основните и традиционни дейности в народните читалища е читалищната библиотека. За това ще започна с нейната работа.

Към 31.12.2023 година библиотечният фонд възлиза на 11 144 тома литература. За отчетната година броят на читателите е 83, посещенията в библиотеката са 1716. Раздадени са 2087 тома литература, от които 1292 заемна за дома и 795 в читалнята. В началото на годината получихме и дарение 840 тома литература от фамилната библиотека на г-н Станимир Стаев, за което му бе връчено и свидетелство за дарение. Въпреки, че отчитаме по-слаби резултати в сравнение с предходни години, смятаме, че съумяхме да запазим редовните си читатели, имаме и шест нови читателски карти. Реализирахме успешно и проект на Министерството на културата като със средствата от 1000лв. закупихме 60 нови заглавия. Тук е мястото да благодаря библиотекаря Виолета Ангелова, която въпреки ,че е в отпуск по майчинство, намери време и сили за работата по проекта. Решихме да използваме пълноценно и социалните мрежи, като представяхме новите заглавия на страницата на читалището във фейсбук. Въпреки казаното до тук, смятаме, че има какво още да се подобри в работата ни. Драстичното намаляване броя на населението, поради търсене на места осигуряващи нормални средства за препитание, е сериозен проблем , който не е по силите ни да се справим с него, но въпреки това се надяваме да успеем да задоволим съвременните изисквания на нашия читател. Библиотеката подържа систематичен азбучен каталог, както и краеведска картотека за улеснение на читателите.

Работата ни по програма „ ГЛОБАЛНИ БИБЛИОТЕКИ- БЪЛГАРИЯ”продължава, независимо, че през 2023 година отчитаме значително по-малко посещения на компютърната зала с цел ползването чрез безплатен интернет на електронна поща, социални мрежи, търсене на информация по различни направления, работа със софтуерни продукти и други. Отдаваме намалената посещаемост с факта , че по време на пандемията и онлайн обученията, които станаха обичайна практика в училищата,почти всички предишни ползватели се сдобиха с таблети и лаптопи.Това до някъде намали функциите на програмата „Глобални библиотеки – България. С помощта на ИКТ са осъществени мултимедийни презентации по различни поводи . Презентации във връзка с българските традиции и обичай, за опазване на природата. В тази връзка отчитаме и по-задълбочената и систематизирана работа с преподавателите от училището. С тези си дейности в голяма степен се доближаваме до основната си цел- превръщане на читалището в общо достъпен център за библиотечно и информационно осигуряване на населението, като приоритет са подрастващите.

През отчетната година библиотеката инициира редица мероприятия. Продължава работата с изнесеният стелаж на библиотеката в кв.Огоста, като периодично обновяваме литературата.

След всичко това можем да заключим, че библиотеката активно работи за осъществяване на съвременна библиотечно-информационна дейност, с която отговора на повишените изисквания на нашите читатели и приобщаване на по- голям кръг от населението към книгата.Надяваме се през следващата 2024 година, да увеличим фонда на библиотеката с още нови и интересни заглавия, за да запазим читателският интерес.

**Художествената самодейност**

е най-масовата форма в дейността на читалището. В нашите колективи заедно с децата участват над 50 самодейци. Тук развиват дарбите и талантите си деца и възрастни. Тук всички заедно, като едно голямо семейство изживяваме радостта и удовлетворението от постигнатите творчески успехи. Певческите състави- тригласен женски народен хор, както и индивидуалните изпълнители Милена Първанова и Светлин Миланов, с голямо желание и творчески ентусиазъм продължиха упорито да работят и да обогатяват репертоара си.

Със завиден ентусиазъм, може да се похвали и съставът за изворен фолклор „ЗЕЛЯНИЦА”. Танцьори под ръководството на Боян Георгиев, както споменах и по горе записаха редица запомнящи се участия.

Отново ще спомена и участията на тригласният женски народен хор във фолклорната програма на читалището..

Децата от школата за изящни и приложни изкуства „Сръчни ръчички” също дадоха своя дан за разнообразяване и обогатяване на мероприятията в читалището.

**ЗА ФИНАНСОВОТО СЪСТОЯНИЕ НА ЧИТАЛИЩЕТО** Като цяло, всяка година отчитаме недостатъчния финансов ресурс необходим за дейността на читалището. През изминалата 2023г., благодарение на средствата, които успяхме да спестим от предходните години поради липсата на участия заради пандемията и добрата финансова политика на ръководството, правилното разпределение на средствата от бюджета, успяхме да осъществим целите и задачите, който си бяхме поставили. Имахме достатъчно финансов ресурс за да организираме и осъществим поредното издание на фолклорния събор „Пролет край Огоста” . Обезпечихме финансово всички участия на нашите колективи. Уважаеми дами и господа, с гордост можем да отбележим , че през отчетната 2023г. работихме с изключително широк кръг различни по възраст, социален статус, принадлежност и интереси представители на общността. Това ни задължава да продължаваме да го правим така, че тези деца, тези млади и зрели хора да бъдат удовлетворени от това, което им дава читалището, да продължават да искат от нас винаги нещо повече. Няма да спрем до тук. С още повече енергия ще търсим нови и нови форми за заздравяване връзката между читалището и общността. Основен приоритет си остава работата с децата и младите хора. Те са тези, които ще пренесат и запазят в бъдещето нашите традиции и обичаи. Наш дълг е ние, като пазители на материалното и нематериално наследство да предадем нашите знания и опит да запазим българският дух и българските традиции за да я има България.

10 януари 2024г. Секретар: гр. Бойчиновци /В. Начев/